2024-yilgi futzal boʻyicha Jahon chempionatiga tayyorgarlik koʻrish va oʻtkazish chora-tadbirlari toʻgʻrisida
(resolution, 2024-05-28)

2023-yil 23-iyun kuni Xalqaro futbol assotsiatsiyalari federatsiyasi (keyingi oʻrinlarda — FIFA) Kengashining navbatdagi yigʻilishida 2024-yilgi futzal boʻyicha Jahon chempionati (keyingi oʻrinlarda — Jahon chempionati) Oʻzbekistonda oʻtkazilishi belgilandi. Andijon, Buxoro hamda Toshkent shaharlarida 2024-yil 14-sentabr — 6-oktabr kunlari boʻlib oʻtadigan Jahon chempionatiga munosib tayyorgarlik koʻrish, uni yuqori darajada tashkil etish va oʻtkazish maqsadida: 1. Quyidagilar: 2024-yilgi futzal boʻyicha Jahon chempionatiga tayyorgarlik koʻrish va oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tarkibi 1-ilovaga muvofiq; 2024-yilgi futzal boʻyicha Jahon chempionatiga tayyorgarlik koʻrish va oʻtkazish boʻyicha chora-tadbirlar rejasi (keyingi oʻrinlarda — Chora-tadbirlar rejasi) 2-ilovaga muvofiq tasdiqlansin. 2. Tashkiliy qoʻmitaga (A. Aripov) quyidagi vazifalar yuklansin: Chora-tadbirlar rejasida belgilangan vazifalarni oʻz vaqtida hamda sifatli amalga oshirish boʻyicha masʼul davlat organlari va tashkilotlari faoliyatini muvofiqlashtirish; Andijon, Buxoro va Toshkent shaharlarida Jahon chempionati oʻtkaziladigan joylar zamonaviy texnik va telekommunikatsiya uskunalari bilan jihozlanishini taʼminlash; Andijon, Buxoro va Toshkent shaharlarida madaniy tadbirlar va xorijiy mehmonlarning sayohatini tashkil etish; Jahon chempionati ishtirokchilarining Oʻzbekistonga kelib-ketishi, ularga viza rasmiylashtirilishi, transport va tibbiy xizmat koʻrsatish masalalarini muvofiqlashtirish; Jahon chempionati boʻlib oʻtadigan hududlarni obodonlashtirish ishlari oʻz vaqtida va sifatli bajarilishini taʼminlash; Jahon chempionati boʻlib oʻtadigan hududlarda sport obyektlari va mehmonxonalarning tayyorgarligini taʼminlash. Bunda Tashkiliy qoʻmitaga ushbu vazifalarni amalga oshirish doirasida Jahon chempionatini yuqori saviyada tashkil etish bilan bogʻliq tezkor qarorlarni qabul qilish vakolati beriladi. 3. Jahon chempionatini yuqori saviyada oʻtkazish maqsadida: a) Sport vazirligi Andijon, Buxoro viloyatlari va Toshkent shahri hokimliklari, Oʻzbekiston futbol assotsiatsiyasi hamda boshqa manfaatdor tashkilotlar bilan birgalikda Tashkiliy qoʻmitaning Jahon chempionatini yuqori saviyada tashkil qilish bilan bogʻliq koʻrsatmalari bajarilishini taʼminlasin; b) Turizm qoʻmitasi (U. Shadiyev) Oʻzbekiston futbol assotsiatsiyasi (R. Irmatov) bilan birgalikda: Jahon chempionatining rasmiy futbol toʻpini, logotipini, ramzini (maskot) ommaga tanishtirish marosimlari hamda matbuot anjumanlarini tashkil etish va oʻtkazish choralarini koʻrsin; 2024-yil iyun va avgust oylarida Jahon chempionati bosh sovrini — Jahon kubogini ommaga tanishtirish uchun respublika boʻylab “Trophy experience” futzal turi marshrutini ishlab chiqsin va uning amalga oshirilishini tashkil etsin. 4. Belgilansinki, Jahon chempionati doirasida amalga oshiriladigan xarajatlar quyidagi tartibda moliyalashtiriladi: a) Vazirlar Mahkamasining zaxira jamgʻarmasi mablagʻlari hisobidan: Jahon chempionatining delegatlari, ishtirokchilari hamda FIFA rasmiy mehmonlarini Toshkent shahridagi aeroportda kutib olish va kuzatish, xizmat avtotransport vositalari ajratish; Jahon chempionatining rasmiy futbol toʻpini, logotipini, ramzini (maskot) ommaga tanishtirish va rasmiy ochilish (Opening ceremony) marosimlari hamda matbuot anjumanlarini tashkil etish va oʻtkazish; Jahon chempionati uchun targʻibot materiallarini (videoroliklar, tarqatma materiallar, bannerlar va boshqalar) tayyorlash va chop etish; Andijon, Buxoro va Toshkent shaharlarida rasmiy xorijiy mehmonlar, ishtirokchilar, ularga biriktirilgan gid-tarjimon va volontyor kuzatuvchilar, ommaviy axborot vositalari vakillari hamda tashkiliy masalalarni tezkor hal qilish maqsadida tashkil etilgan ishchi guruh (Local Organization Committee) aʼzolarining markazlashgan holda ovqatlanishini tashkil etish; Jahon chempionati sport obyektlarini ijaraga olish, bezatish (bannerlar, LED monitorlar va boshqalar) hamda axborot-koʻngilochar tizim (Infotainment) uchun FIFA talabnomasi asosida zarur jihozlar bilan taʼminlash; Jahon chempionati oʻtkaziladigan obyektlar, konferensiya va koʻrgazma zallari, matbuot xonalarini LED monitorlar, zarur texnika vositalari, sinxron tarjima jihozlari va yuqori tezlikdagi internet bilan taʼminlash; Jahon chempionatini oʻtkazish uchun zarur boʻlgan sport jihozlari va anjomlari hamda asbob-uskunalarni xarid qilish; Xalqaro translatsiya markazi FIFA talablariga muvofiq faoliyat koʻrsatishi uchun zarur boʻlgan texnika vositalari bilan taʼminlash; Jahon chempionatini tashkil etish va oʻtkazish boʻyicha “Xavfsizlik konsepsiyasi”ga muvofiq texnik vositalar hamda uskunalarni xarid qilish; Jahon chempionati oʻtkaziladigan sport obyektlarini umumiy sugʻurta (mulkiy va javobgarlik) qilish hamda FIFA xodimlari uchun hayotni sugʻurta (jismoniy shaxslarning hayoti, sogʻligʻi, mehnat qobiliyati) qilish xarajatlarini qoplash; b) Turizm qoʻmitasining Turizmni qoʻllab-quvvatlash jamgʻarmasi mablagʻlari hisobidan: xorijiy mehmonlar, Tashkiliy qoʻmita aʼzolarining respublika hududida harakatlanishi uchun avia va temir yoʻl chiptalarini xarid qilish; Jahon chempionati doirasida xorijiy (ingliz, arab, fransuz, ispan, portugal, nemis) tillarda sinxron tarjimonlar ishtirokini taʼminlash; Jahon chempionatini targʻib qiluvchi rasmiy videorolikni tayyorlash; Jahon chempionati bosh sovrini — Jahon kubogini ommaga tanishtirish uchun respublika boʻylab “Trophy experience” futzal turini tashkil etish; Jahon chempionatini xorijiy ommaviy axborot vositalari, Internet jahon axborot tarmogʻi va ijtimoiy tarmoqlarda keng yoritish; Jahon chempionatida ishtirok etadigan terma jamoa aʼzolari va rasmiy mehmonlar joylashtirilishi belgilangan mehmonxonalarga “Xavfsizlik konsepsiyasi”ga muvofiq texnik uskunalarni xarid qilish; v) Andijon, Buxoro, Fargʻona viloyatlari va Toshkent shahri mahalliy budjet mablagʻlari hisobidan: Jahon chempionati oʻtkaziladigan va diqqatga sazovor joylarni obodonlashtirish hamda tadbir oʻtkazish uchun tayyor holga keltirish; aeroport va temir yoʻl vokzallarida hamda markaziy koʻchalar boʻylab oʻrnatilgan bannerlar va LED monitorlarda Jahon chempionatini keng yoritish; xorijiy ishtirokchilar, ularga biriktirilgan gid-tarjimon hamda volontyor kuzatuvchilar, ommaviy axborot vositalari vakillarini Andijon, Buxoro va Toshkent shaharlari boʻylab harakatlanishi uchun transport vositalari bilan taʼminlash. Andijon, Buxoro, Fargʻona viloyatlari va Toshkent shahri hokimliklari ikki hafta muddatda mazkur kichik bandda koʻrsatib oʻtilgan tadbirlarni amalga oshirish uchun zarur boʻlgan mablagʻlarni ajratish boʻyicha tegishli xalq deputatlari Kengashlariga taklif kiritsin. 5. Raqamli texnologiyalar vazirligi (Sh. Shermatov) Oʻzbekiston futbol assotsiatsiyasining talabnomasiga asosan uch oy muddatda Jahon chempionatida akkreditatsiyadan oʻtgan shaxslarni identifikatsiyalovchi va chiptalarni zamonaviy texnologiyalar (QR-kod) yordamida roʻyxatga oluvchi va tekshiruvchi maxsus onlayn platforma ishlab chiqsin. Bunda, platformani ishlab chiqish va undan foydalanish uchun maxsus uskunalar (moslama)ni xarid qilish bilan bogʻliq xarajatlar Raqamli texnologiyalarni rivojlantirish jamgʻarmasi hisobidan moliyalashtiriladi hamda mazkur platforma begʻaraz ravishda Oʻzbekiston futbol assotsiatsiyasi tasarrufiga oʻtkaziladi. 6. Sport vazirligi va Oʻzbekiston futbol assotsiatsiyasining talabnomalariga asosan: a) “Oʻzbekiston temir yoʻllari” AJ (Z. Narzullayev) 2024-yil avgust — oktyabr oylarida Jahon chempionatida akkreditatsiyadan oʻtgan shaxslar, shuningdek, Jahon chempionati oʻyinlariga chiptalari mavjud boʻlgan xorijiy va mahalliy muxlislar uchun temir yoʻl chiptalariga 50 foiz miqdorida chegirmalar joriy qilsin; b) Transport vazirligi (I. Maxkamov): Jahon chempionatida ishtirok etadigan terma jamoa aʼzolarining sport obyektlari va mashgʻulot maydonlariga borib kelishi uchun alohida avtobuslar ajratsin; Jahon chempionatida akkreditatsiyadan oʻtgan shaxslar hamda oʻyin kunlari chiptalari mavjud boʻlgan shaxslar uchun jamoat transport vositalaridan (avtobus, metro) bepul foydalanish imkoniyatlarini yaratish choralarini koʻrsin. 7. Sport vazirligi, Oliy taʼlim, fan va innovatsiyalar vazirligi, Davlat aktivlarini boshqarish agentligi, Andijon va Buxoro viloyatlari hokimliklarining: Andijon shahridagi universal sport majmuasini Andijon davlat universiteti balansiga; Buxoro shahridagi universal sport majmuasini Buxoro davlat universiteti balansiga operativ boshqaruv huquqi asosida oʻtkazib berish toʻgʻrisidagi takliflariga rozilik berilsin. Andijon va Buxoro viloyati hokimliklari mazkur bandda koʻrsatilgan universal sport majmualarida qurilish-montaj ishlari tugallanganidan soʻng ushbu majmualardan foydalanish boʻyicha ruxsatnoma olish hamda tegishli hududi bilan birgalikda topshirish, Andijon va Buxoro davlat universitetlari esa qabul qilib olish choralarini koʻrsin. 8. Belgilansinki: Andijon va Buxoro shaharlaridagi universal sport majmualaridan Jahon chempionatini tashkil etish va oʻtkazishda begʻaraz foydalaniladi hamda kelgusida ushbu obyektlardan jismoniy madaniyat va sport faoliyati taʼlim yoʻnalishlarida kadrlar tayyorlash yoʻlga qoʻyiladi; universal sport majmualarining joriy faoliyatini moliyalashtirish, shu jumladan, bino-inshootlarni saqlash va xodimlar mehnatiga haq toʻlash xarajatlari tegishliligi boʻyicha Andijon va Buxoro davlat universitetlari mablagʻlari hisobidan amalga oshiriladi. 9. Oʻzbekiston milliy teleradiokompaniyasi va Oʻzbekiston milliy axborot agentligi Oʻzbekiston futbol assotsiatsiyasi bilan birgalikda: 2024-yil 1-iyulga qadar FIFA tomonidan belgilangan talablarga asosan Jahon chempionati uchrashuvlarini efirga uzatish huquqi uchun litsenziya olish masalasini hal qilsin; 2024-yil 1-iyulga qadar Jahon chempionatini mahalliy va xorijiy ommaviy axborot vositalarida keng yoritish boʻyicha mediarejani ishlab chiqsin va amalga oshirsin. 10. Mazkur qarorning ijrosini samarali tashkil qilishga masʼul va shaxsiy javobgar etib sport vaziri A.I. Ikramov, Oʻzbekiston futbol assotsiatsiyasi raisi A.A. Azizov hamda Andijon, Buxoro viloyatlari va Toshkent shahri hokimlari belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.